ተጠባቂው የሩብ ፍጻሜ የመልስ ፍልሚያ
ነገ
እና ከነገ በስቲያ የሚካሄዱት የሻምፒዮንስ ሊግ ጨዋታዎች በእግር ኳስ ቤተሰቡ ዘንድ በጉጉት ይጠበቃሉ። በመጀመሪያው ጨዋታ ድል በማስመዝገብ አንድ እግራቸውን ወደ ግማሽ ፍፃሜው ያሳለፉት፤ ሊቨርፑል፣ ቶትንሃም፣ ባርሴሎና በመልስ ጨዋታውም ድላቸውን አስጠብቀው ግማሽ ፍጻሜውን ይቀላቀሉ ይሆን? ተሸናፊዎቹ ማንቺስተር ዩናይትድ፣ ማንቺስተር ሲቲ እና ፖርቶስ ውጤቱን የመቀልበስ ብቃት ላይ ይገኛሉ? በአቻ ውጤት የተለያዩት አሮጊቷ እና አያክሶች አሸናፊ ይለይ ይሆን? የሚለው ደግሞ በተለይ ተጠባቂ ነው። የነገ
ምሽቱ ጨዋታ የሚገናኙት ደግሞ የስፔኑ ኃያል ክለብ ባርሴሎና እና የእንግሊዙ ማንቺስተር ዩናይትድ ናቸው። ሁለቱ ክለቦች እአአ 2009 እና 2011 የሻምፒዮንስ ሊግ ፍጻሜ ጨዋታ ቢገናኙም ድሉ የካታሎኑ ክለብ ነበር። በመድረኩ ስኬታማ ከሆኑ ክለቦች መካከል ተጠቃሽ የሆነው ባርሴሎና አምስት ዋንጫዎችን የግሉ አድርጓል። ቀያዮቹ ሴጣኖች በበኩላቸው ሶስት የሻምፒዮንስ ሊግ ዋንጫዎችን የግላቸው አድርገዋል። የነገውን
ጨዋታ ባርሴሎናን ለመርታት እንደሚገቡ የማንቺስተር ዩናይትዶች ቁልፍ ተጫዋች ፓውል ፖግባ ተናግሯል። «ይህ የሻምፒዮንስ ሊግ ጨዋታ ነው፤ እነርሱ እንዳሸነፉን እኛም ልናሸንፋቸው እንችላለን። የአሸናፊነት ዕድል አንሰጣቸውም፤ በፒኤስጂ የተቀዳጀነውን ክብር መድገም እንችላለን። ልናሸንፋቸው እንደምንችል እናምናለን፤ እኛ ማንቺስተር ዩናይትዶች ነን፤ በሻምፒዮንስ ሊጉ የምንጫወተው ወደ ግማሽ ፍጻሜው ለመግባት ነው» በማለት ውጤት ለመቀልበስ ወደ ሜዳ እንደሚገቡ ኢኤስፒኤን የተባለው ድረ-ገጽ አስነብቧል። የማንችስተር
ዩናይትዱ አሰልጣኝ፤ ኦሌጉነር ሶሻየር «በፒኤስጂ ላይ ያስመዘገብነው ውጤት ጥሩ ተስፋ ስለሆነን ማሸነፍ እንደምንችል እምነታችን ነው። የምንጫወተው በመድረኩ ውጤታማ ከሆነ ክለብ ጋር ነው። ማሸነፍ ከቻልን ደግሞ በባርሴሎና ላይ አዲስ ታሪክ እናስመዘግባለን። ከዚህ ቀደም ከሜዳችን ውጪ ጁቬንቱስን እና ፒኤስጂዎችን መርታትችለናል፤ ስለዚህም ባርሴሎናንም ማሸነፍ ይገባናል። የምንጫወተውም መሸነፋችንን እያሰብን ሳይሆን የወደፊቱን እየተመለከትን ነው» ማለታቸውን ኢቭኒንግ ስታንዳርድ አስነብቧል። በተመሳሳይ ሰዓት ነገ በሚደረገው ጨዋታ የጣሊያኑን ጁቬንቱስ ከሆላንዱ አያክስ ጋር ይገናኛል። በቻምፕዮንስ ሊጉ 125 ግብ ያስቆጠረው ክርስቲያኖ ሮናልዶም በጨዋታው ልዩነት ፈጣሪ እንደሚሆን ቢጠበቅም የክለቡ አሰልጣኝ ማሴሚሊያኖ አሌግሪ ተጫዋቹን ተቀያሪ ሊያደርጉት እንደሚችሉ ፍንጭ ሰጥተዋል። ይህም ለአያክሶች መልካም አጋጣሚ ሲሆን፤ ያለፈውን ጨዋታ በአቻ ማጠናቀቃቸው ደግሞ የአሸናፊነት ክፍተት ሊሰጣቸው እንደሚችል ነው የሚጠበቀው። ሁለቱ
ክለቦች ከዚህ ቀደም በሻምፒዮንስ ሊግ በተገናኙባቸው ጨዋታዎች የጁቬንቱስ የበላይነት የጎላ ነው። እአአ በ2004ቱ ሻምፒዮንስ ሊግ ክለቦቹ እርስበእርሳቸው የተገናኙ ሲሆን፤ በደርሶ መልሱ ጨዋታ አሮጊቷ 2 ለ0 በሆነ ውጤት ነበር የረቱት። በ2010ም በዚሁ መድረክ በድጋሚ ተጫውተው በድምሩ 2 ለ1 በሆነ ውጤት መለያየት ችለዋል። ይሁን
እንጂ በሻምፒዮንስ ሊግ መድረክ ከሁለቱ ክለቦች ዋንጫ በማንሳት ስኬታማው ክለብ አያክስ ነው። ክለቡ እአአ በ1971፣ 1972፣ 1973 እንዲሁም በ1995 አሸናፊ ሲሆን፤ ለሁለት ጊዜያት ደግሞ ሁለተኛውን ደረጃ በመያዝ አጠናቋል። የሴሪ ኤው ክለብ በበኩሉ ዋንጫውን ያነሳው እአአ በ1985 እና 1996 ብቻ ነው። ለሰባት ጊዜያት ደግሞ ለፍጻሜው ደርሶ ሊሸነፍ ችሏል። ወደ ሳንቲያጎ ባርናባው በማቅናት ሪያል ማድሪዶችን በመልሱ ጨዋታ ያፍረከረኩት አያክሶች፤ በሎስብላንኮዎቹ ላይ ያሳዩትን አቋም በነገው ጨዋታ እንደሚደግሙት ይጠበቃል። ስለ ጨዋታው አስተያየታቸውን የሰጡት አሰልጣኙ ኤሪክ ቴን ሃግ «ጁቬንቱስ በመድረኩ ልምድ ያለው ክለብ ነው፤ስለዚህም የተለየ ስትራቴጂ መጠቀም አለብን። ጨዋታውን እያነበብን የምንጫወትም ይሆናል» ብለዋል። ከነገ
በስቲያ በሚካሄዱት ሁለት ጨዋታዎች የእንግሊዝ ፕሪምየር ሊግ ክለቦቹ ማንቺስተር ሲቲ እና ቶተንሃም ይገናኛሉ። 78ኛው ደቂቃ ሱን ሁዋንግ ሚንግ ባስቆጠረው ግብ አሸናፊ የሆነው ቶትንሃም ውጤቱን ማስጠበቅ የሚችል ከሆነ ግማሽ ፍጻሜውን የመቀላቀል ዕድል ይኖረዋል። በመጀመሪያው ጨዋታ የፖርቹጋሉን ክለብ በጠባብ ውጤት መርታት የቻሉት ቀያዮቹ ያለፈው ዓመት ለፍጻሜ ደርሰው በሪያል ማድሪድ መሸነፋቸውን ለማካካስ የሚጫወቱ ነው የሚሆነው። ከእንግሊዝ ክለቦች ሁሉ በመድረኩ ስኬታማ የሆኑት ሊቨርፑሎች በፕሪሚየር ሊጉ እንደሚያደርጉት ግስጋሴ በዚህም የሚቀጥሉ ከሆነ፤ ምናልባትም ሁለት ዋንጫዎችን የማንሳት ዕድል ሊገጥማቸው ይችላል። ፖርቶዎች በበኩላቸው ውጤቱን መቀልበስ ከቻሉ የግማሽ ፍጻሜው ተፋላሚ ይሆናሉ።ብርሃን
ፈይሳ